Koronavirus: SA het maatreëls gereedWuhan het alle openbare vervoer opgeskort (Foto: Mark Schiefelbein, AP) Beweging na en van ŉ tweede stad in China is ná die uitbreking van die koronavirus beperk. Huanggang, sowat 72 km van Wuhan, het Donderdag alle openbare vervoer opgeskort om te verhoed dat die nuwe tipe koronavirus versprei. Reise na en van Wuhan is reeds Woensdag opgeskort. Die Chinese regering het teen Donderdag reeds 571 gevalle van dié virus aangemeld. Die Suid-Afrikaanse departement van gesondheid het Suid-Afrikaners Donderdag gerus gestel dat voorsorgmaatreëls getref is om te voorkom dat dié virus oor die grense van die land sal versprei. Inkomende lugvaartpassasiers word getoets voordat hulle die land binnekom. Nog geen gevalle van dié virus is in Suid-Afrika aangemeld nie. Die departement het kliniese riglyne en inligting ontwikkel wat aan dokters en verpleegsters in die openbare en private sektor versprei sal word om moontlike gevalle van dié virus te diagnoseer en te behandel. Die Wêreldgesondheidsorganisasie (WGO) het gesê reis na of handeldryf met China hoef nie beperk te word nie. Die departement raai reisigers wat na Wuhan en Huanggang reis aan om kontak met diere en markte wat lewende diere verkoop, te vermy. Hulle moedig reisigers ook aan om goeie handhigiëne en hoesetiket te handhaaf. Die WGO raai ook mense aan om kontak te beperk met mense wat siek is of simptome het soos hoes of nies. Dr. Marcelle Myburgh, ŉ viroloog, het aan Jacaranda FM gesê die virus se simptome is soortgelyk aan dié van ’n verkoue – loopneus, seerkeel, hoes, sukkel om asem te haal, hoofpyn en koors. “Die virus versprei deur menslike kontak met diere. Die virus kan ook van mens tot mens oorgedra word deurdat iemand met die afskeidings van ’n besmette persoon in aanraking kom, soos ’n speekseldruppel,” sê Myburgh. Myburgh sê indien mense enigsins siek begin voel, moet hulle onmiddellik ’n dokter of enige ander mediese praktisyn besoek.